Alternativet vil omvende det politiske flertal i Danmark, som afviser at forbyde salg af benzinbiler.

Salget af benzinbiler skal ifølge Alternativet udfases fra 2025, så de forsvinder 15 år senere, omkring 2040. De skal afløses af elbiler.

Alternativets politiske ordfører, Rasmus Nordqvist, forbereder et beslutningsforslag mod benzinbiler.

Forslaget minder om lignende tanker i Sverige, Norge, Tyskland, Holland og Østrig.

- Vi foreslog i sommer, at vi skal udfase fra 2025, så vi stopper med at sælge benzinbiler, hvorefter de er udfaset i 2040. Flere lande siger 2030. Vi er helt åbne for, hvordan det skal skrues sammen, siger Rasmus Nordqvist.

Læs også : Tysklands Forbundsråd: Ingen nye diesel og benzinbiler fra 2030

Han peger på, at Danmark i EU har bundet sig til at begrænse fossile brændstoffer som kul, olie og gas.

- Det er en bunden opgave. Vi skal skære 39 procent af CO2-udslip i de ikke-kvote-belagte brancher som transportsektoren med udgangen af 2029. Det gør vi ikke uden at satse på elbilerne, siger Rasmus Nordqvist.

Med tidsplanen kan der også skabes standere til elbiler og anden infrastruktur i hele landet, mener han.

Ved at forberede overgangen til elbiler i god tid undgår man hovsaløsninger, som kan udløse kaos på bilmarkedet, mener Rasmus Nordqvist.

- Hvis vi gør det nu og her, så er der tid til at omstille sig og få en ordentlig infrastruktur på plads, mener han.